फारवर्ड प्रेस के हिंदी-संपादक नवल किशोर कुमार को रणवीर सेना के संस्थापक ब्रह्मेश्वर मुखिया के समर्थकों की ओर से पिछले तीन दिनों से लगातार धमकियां मिल रही हैं। ऐसी ही धमकियां एनडीटीवी के सीनियर एक्सक्यूटिव एडिटर रवीश कुमार को पिछले महीने मिलीं थीं। अभी पांच दिन पहले, 25 मई को उन्होंने अपना चर्चित कार्यक्रम प्राइम टाइम इसी को केंद्र में रख कर किया था। अपने कार्यक्रम में उन्होंने बताया था 25 और 26 अप्रैल को उन्हें गालियों और धमकियों से भरे हजारों फोन आए। उन्हीं के कार्यक्रम से हमने जाना कि स्वतंत्र पत्रकार राणा अयूब के साथ भी ट्रोल करने वालों ने बुरा सलूक किया है। रवीश के अनुसार धमकी देने वाले ये लोग स्वयं को हिदुत्व का रक्षक मानते हैं तथा नरेंद्र मोदी के समर्थक हैं। लेकिन नवल को धमकी देने वालों की पड़ताल करने पर हमने पाया कि इसकी जड़ें धर्म से कहीं अधिक जाति में है। नवल को फोन करने वालों में से कई ने दावा किया कि उन्होंने रवीश कुमार को भी फोन करके गालियां दी हैं।